GRADONAČELNIK

Klasa:400-06/23-01/02

**GRADONAČELNIK**

Banjavčićeva 9, 47000 Karlovac

tel: 047 628 100

email: gradonacelnik@karlovac.hr

Urbroj:2133/01-04/01-23-4

Karlovac, 06.11.2023.

**Poštovane Karlovčanke i Karlovčani,**

Grad Karlovac predstavlja vam Nacrt  proračuna Grada Karlovca za 2024. godinu.

Pred nama je novi proračun za narednu godinu s ambicioznim planovima projekata i aktivnosti.

Proračunski prihodi s uračunatim prihodima proračunskih korisnika koji su integrirani u lokalnu riznicu Grada Karlovca, te s uključenim prihodima od Ministarstva obrazovanja za plaće zaposlenih u osnovnim školama planiran je na razini od 94,9 mil.€.

Očekuje nas značajna porezna reforma kojom se ukida prirez porezu na dohodak i povećavaju porezne olakšice što će utjecati na smanjenje poreznih prihoda Grada, ali pozitivno djelovati na povećanje plaća zaposlenih građana od 50 do 600 € na godišnjoj razini, a povećanju plaća će pridonijeti i subvencija doprinosa za mirovinsko osiguranje iz državnog proračuna za građane s bruto plaćama ispod 1.300 € mjesečno. Ovdje vrijedi napomenuti da je broj zaposlenih u gospodarstvu grada Karlovca u porastu kao i primanja zaposlenika, u tom kontekstu očekujemo da će gradski proračun minimalno osjetiti ukidanje prireza.

Preostali prihodi Grada koje smo planirali temeljeni su na dosadašnjim iskustvima i intenzivnim naporima gradske uprave na privlačenju sredstava iz nacionalnih izvora, te iz EU izvora financiranja. Da bismo realizirali ambiciozne planove koristit ćemo i kreditna sredstva, uglavnom u cilju financiranja izgradnje vrtića, komunalne i sportske infrastrukture, te učešća Grada Karlovca u realizaciji EU projekata.

Nastojimo manirom dobrog gospodara raspolagati novcem poreznih obveznika koji svojim radom, bilo kao poduzetnici bilo kao pojedinci doprinose našem gradu.

Prihodi od poreza na dohodak planirani su u visini od 23,3 mil. € što čini oko 24,6% gradskih prihoda, dok ukupni opći prihodi iznose 27,2 mil.€ Oko 18,4 mil. € očekuju se prihodi  iz nacionalnih izvora, a namijenjeni su financiranju proračunskih korisnika i sufinanciranju gradskih projekata. Iz EU fondova očekuju se prihodi u visini od 23 mil. €, gotovo sve se odnosi na financiranje gradskih projekata. U narednoj se godini kreditnim aranžmanima planira financirati kapitalne projekte u vrijednosti od 9,5 mil. €.

Unatrag nekoliko godina Grad Karlovac je započeo brojne važne komunalne i društvene projekte koji će građanima grada Karlovca pružiti bolje i kvalitetnije uvjete života. Završavanje započetih projekata i početak novih projekata nastaviti će se i u 2024. godini, a neki od njih završavat će se u naredne dvije do tri godine.

U ovom proračunu posebno se ističu ulaganja u našu Zvijezdu. Nakon desetljeća traženja rješenja, ali i sredstava za sve naše projekte u Zvijezdi, napokon ostvarujemo našu viziju „Novog lica zvijezde“ gdje ćemo svi biti ponosni na svoju kulturnu baštinu čija vrijednost nadilazi ne samo Karlovac, već i Hrvatsku.

Najveći infrastrukturni projekt koji je započet u 2021. godini je Aglomeracija Karlovac Duga Resa koji će  zbog opsega i veličine zahvata u više dijelova grada trajati do kraja 2024. godine, a samo projekt u Zvijezdi trebao bi biti dovršen u I polovici 2025. godine. Vrijednost projekta kojeg financijski snosi Grad Karlovac je gotovo 12,5 mil. €. Od čega se na 2024. godinu odnosi 7,38 mil.€.

Ove godine uspješno se privodi kraju projekt rekonstrukcije vrelovoda u gradu, a napokon je nakon dvogodišnje rekonstrukcije otvoreno kino Edison kojeg su Karlovčani dugo priželjkivali.

Za razliku od 2022. kad smo odradili kvalitetne zborove građana u Gradskim četvrtima i Mjesnim odborima ove godine smo u rujnu i listopadu odradili sastanke s novoizabranim vijećnicima u svim vijećima kako bi u direktnoj komunikaciji s njima analizirali odrađeno te vidjeli i dogovorili prioritetne manje komunalne i društvene projekte s obzirom na ipak ograničenost sredstava, prvenstveno komunalne naknade. Nastojali smo maksimalno planirati, i u 2024. ali i u projekcijama za 2025. i 2026. većinu dogovorenih aktivnosti i projekata.

Ove godine uspješno su realizirani i projekti konstruktivne obnove četiri kapitalna objekta u gradu; zgrade KAMOD-a, zgrade muzeja, male zgrade gradske uprave i kuće Stjepana Mihalića na Gazi, dok je peti Hrvatski dom još uvijek u tijeku. Ukupna vrijednost projekata je gotovo 9,5 mil.€, a sve je financirano iz EU Fonda solidarnosti i NPOO-a. Priprema se projektna dokumentacija za cjelovitu obnovu svih ovih objekata, uključujući još i zgradu OŠ Dragojla Jarnević i u naredne dvije godine planiraju se završiti isključivo europskim novcem, a ukupna vrijednost tih projekata u naredne dvije godine iznosi 26 mil. €.

Nedostatak mjesta u vrtićkim objektima još je uvijek prisutan i uz puno napora sva su djeca zaposlenih roditelja smještena u vrtiće i jaslice. Taj problem nije moguće riješiti u kratkom roku, no odobrena su nam sredstva iz Nacionalnog programa oporavka i otpornosti u visini od 2,46 mil.€, dok je vrijednost novih vrtića u Rečici i Luščiću oko 9,2 mil.€. Projekt izgradnje vrtića Rečica je započeo ove godine, a iduće godine bi trebao biti dovršen, uz istovremeni početak radova na novom vrtiću u Luščiću. Sa završetkom ova dva vrtića kapaciteti vrtića i jaslica trebali bi biti dostatni za potrebe smještaja djece predškolske dobi.

Grad Karlovac nositelj je ITU mehanizma većeg urbanog područja Karlovac. Iz ovog financijskog mehanizma u 2023. realizirali smo projekte obnove kina Edison, obnove vrelovoda i izgradnju Tesla centra. U narednom razdoblju, a u proračunu te u projekcijama će biti vidljivo, planiramo obnovu Trga bana Josipa Jelačića s izgradnjom obilaznice Zvijezde koja će otvoriti daljnji razvoj gradske četvrti Gaza, izgradnju parka Grabrik koji je dio šireg projekta razvoja biciklističke infrastrukture s prometnicom u bivšoj vojarni u Luščiću, ulaganje u Stari grad Dubovac kao i financiranje projekta obnove Bosanskog magazina kojeg će provoditi Veleučilište Karlovac za podizanje standarda života studenata i središte interpretacije naše kulturne baštine.

Osim ovih projekata nastavlja se izgradnja komunalne infrastrukture: nogostupa (Sajevac i Hrnetić), igrališta, sportske infrastrukture, uređenja okoliša, asfaltiranja makadamskih prometnica.

U proračunu smo predvidjeli i povećanje primanja zaposlenicima gradske uprave i svih ustanova, osigurali smo sredstva kako bi ispoštovali nove pravilnike koji reguliraju primanja i materijalna prava u Javnoj vatrogasnoj postrojbi, a našu podršku imaju i direktori gradskih tvrtki gdje će primanja rasti s obzirom na značajno podizanje minimalne plaće koju je odredila Vlada Republike Hrvatske. Vjerujem u uspješne dogovore sa sindikatima, jer smo i do sad, pogotovo u 2023. u partnerskom odnosu kroz neoporezive dodatke, nagrade, božićnicu i regres koji su bili veći nego u državnim službama, pokazali da cijenimo rad svih vrijednih zaposlenika unutar cijelog gradskog sustava. Grad je veliko gradilište, provode se razne aktivnosti i programi zahvaljujući mnogim vrijednim i stručnim zaposlenicima gradske uprave, ustanova, zajednica i tvrtki.

U narednoj godini nastavit ćemo sa započetim prostorno planskim dokumentima, te   se očekuje donošenje izmjena generalnog urbanističkog plana, a planira se dovršiti i urbanističko arhitektonski natječaj za „Nazorovu.“ U pravilu sve prostorno planske dokumente dajemo zainteresiranoj javnosti na javnu raspravu i očekujemo aktivnu i stručnu raspravu cijele karlovačke stručne javnosti kao i svih zainteresiranih građana, jer je ovo velika prilika kako bi Karlovac promišljali na razini budućeg razvoja.

U sferi društvenog života grada odvijaju se aktivnosti i projekti od iznimno važnog značaja. Grad će nastaviti financirati aktivnosti u obrazovanju kao što su produženi boravak, i pomoćnici u nastavi. Zajedno s Ministarstvom obrazovanja koje financira nabavu udžbenika, Grad financira kupnju ostalog obrazovanog materijala za sve osnovnoškolce. Ministarstvo obrazovanja financira plaće zaposlenih, a od ove godine financira se i prehrana za svu djecu u osnovnim školama. Od ove pedagoške godine Ministarstvo obrazovanja uključilo se u sufinanciranje fiskalne održivosti predškolskog odgoja, te se zajedno s Gradom za predškolski odgoj izdvaja se preko 4 mil. €, pri čemu se sufinancira smještaj djece u privatnom vrtiću, te kod dadilja.

Povećana su sredstva za sport u odnosu na 2023., naše ustanove u kulturi su u novom zamahu razvoja svojih programskih aktivnosti, nastojat ćemo sve naše manifestacije unaprijediti kako bi preko njih pokazali i potvrdili da je Karlovac grad iznimnog kulturnog i turističkog doživljaja.

Za izdvojiti je nastavak programa namijenjenih obiteljima s djecom s ciljem podržavanja obitelji i unaprjeđenja kvalitete odgoja i obrazovanja djece. Ponovno se povećava pomoć za novorođenčad, pojačano se subvencionira smještaj djece u vrtićima za obitelji s troje i više djece, financira se nabava udžbenika i obrazovnog materijala, financira se prehrana učenika u školama, stipendira se učenike i studente, a subvencionira se prijevoz srednjoškolaca, ali sada i studenata, kao i studentska prehrana.

Nacrt proračuna sastavljen je uvažavajući zakonske propise u poštivanju zakonitog, namjenskog i svrsishodnog korištenja proračunskih sredstava, te u skladu s nadležnostima Grada kao jedinice lokalne samouprave.

**U nacrtu proračuna za 2024. godinu vidljivi su svi programi, projekti i aktivnosti koje će Grad Karlovac provoditi tijekom godine sa utvrđenim iznosima i izvorima financiranja istih.**

Tijekom javne rasprave svi zainteresirani su pozvani svojim prijedlozima pridonijeti kvaliteti proračuna.

Svaki prijedlog na Nacrt proračuna treba biti obrazložen odnosno argumentiran s točno navedenim iznosima koji se predlažu za novi projekt ili aktivnost. Isto vrijedi ukoliko se prijedlog odnosi na povećanje planiranog iznosa za već postojeći projekt ili aktivnost. Uz prijedlog nove ili povećane vrijednosti projekta ili aktivnosti, prijedlog mora sadržavati koje rashode iz nacrta proračuna smanjiti uz uvjet da se radi o istom izvoru financiranja, kao preduvjet za prihvaćanje prijedloga. Bez tog elementa prijedlog izmjena proračunskih rashoda neće biti moguće usvojiti, jer su prihodi proračuna ograničen resurs i nije ih moguće nerealno povećavati, već samo prerasporediti sredstva u okviru rashodnih stavaka kako bi proračun ostao uravnotežen.

Javna rasprava otvorena je od 06. do 13. studenog 2023. godine. Do tog datuma najkasnije do 12,00 sati trebaju u pisarnici Grada biti zaprimljeni svi prijedlozi i primjedbe naslovljeni na UO za proračun i financije. Prijedlozi i primjedbe koji će biti zaprimljeni u Grad nakon navedenog termina godine smatrati će se zakašnjelim i neće se razmatrati.

Nastaviti ćemo i praksu zaprimanja prijedloga e-mailom na adresu [proracun@karlovac.hr](mailto:proracun@karlovac.hr) također do 13.11.2023. do 12,00 sati.

Za pomoć potencijalnim predlagateljima izmjena u Nacrtu proračuna Grada Karlovca za 2024. godinu u prilogu dajemo predložak odnosno obrazac koji sadrži bitne elemente svakog prijedloga ili primjedbe na proračun. Obrazac nije obavezan za korištenje, te se prijedlog može dostaviti i u drugačijoj formi.

Još jednom vas pozivamo da svojim prijedlozima, promišljanjima i kritikama pridonesete kvaliteti proračuna Grada Karlovca, a sve s ciljem da se u narednoj godini ostvari što više željenih programa, projekata i aktivnosti u korist svih Karlovčana.

S poštovanjem

Vaš gradonačelnik

Damir Mandić,v.r.